Rabih Azad-Ahmad har palæstinensisk-dansk baggrund, idet han blev født i flygtningelejren El-Buss i det sydlige Libanon i en søskendeflok på i alt syv, hvis forældre var fordrevne palæstinensiske flygtninge. Da Israel invaderede Libanon i 1982, mistede Rabih en 14-årig bror. Fire år senere blev hans ældste bror fængslet og tortureret, og en anden bror mistede livet. Derefter flygtede faren fra landet og havnede tilfældigvis i Danmark, og i 1989, da Rabih var 13 år, fulgte resten af familien med. Efter seks måneder på et asylcenter i Sønderjylland blev de henvist til en lejlighed i Gellerupparken, hvor Rabih boede de næste mange år af sit liv, indtil han i 2015 købte et hus i Tilst. Rabih har fortalt i et avisinterview, at han havde store problemer med at lære dansk i starten og skiftede skole flere gange for at opnå fremskridt. Efter et højskoleophold på Nørgaards Højskole tog han eksamen fra Langkær Gymnasium og begyndte at arbejde som pædagogmedhjælper i en børnehave i Gellerupparken. Han blev medstifter af og formand for den lokale "Multikulturel Forening", der arbejdede med integrationsspørgsmål i Aarhus, i 1998. Rabih har fortalt, at han oprindelig havde planlagt at læse medicin, men foreningsarbejdet satte ham i kontakt med mange flygtninge og indvandrere, der bad om hjælp til brevvekslingen med offentlige myndigheder. Det fik ham til at interessere sig for det juridiske, og i 1999 begyndte han på jurastudiet. Efter sin embedseksamen som cand. jur. i 2007 arbejdede han som nyuddannet i Gellerupparkens retshjælp og var siden i 2012 med til at starte firmaet Advokaterne Vest.  I 2009 blev Rabih Azad-Ahmad portrætteret på den arabiske TV-kanal Al-Jazeera med 40-60 mio. seere i en ½ times udsendelse om hans liv og meninger som led i en programrække, der handler om arabere, der udvandrede fra deres oprindelige hjemland til et andet land i verden, og her klarer sig godt.  Politik Interessen for integrationsspørgsmål og ikke mindst ønsket om, at folkeskolerne skulle have en bedre fordeling af børn med dansk og udenlandsk baggrund, førte ham ind i politik. Siden 2007 har han været medlem af Aarhus Byråd for de radikale. I perioden 2010-13, hvor han var det eneste radikale byrådsmedlem, var han 1. viceborgmester, og fra 2014 har han været rådmand for kultur og borgerservice.